Lars Barfoed (KF), 2003-02-26:
I Det Konservative Folkeparti hilser vi med meget stor tilfredshed, at Folketinget i dag får lejlighed til at diskutere EU's fremtid.
Jeg vil gerne starte med at sige, at jeg synes, at det er meget vigtigt, at Den Europæiske Union på dette tidspunkt i historien får en ny grundtraktat.
Det er der behov for af mange grunde.
Og der er det forstemmende, at vi allerede her i dag i virkeligheden kan se, hvordan visse politiske kræfter har valgt på forhånd at forsøge at mistænkeliggøre debatten, mistænkeliggøre indholdet af Traktaten, mistænkeliggøre de traditionelle EU-tilhængeres motiver ved f.eks. at forvrænge begreber. Det er sådan noget med - og man mærker jo tydeligt, at det bliver taktikken fra de traditionelle EU-modstanderes side - at man skal forsøge at fordreje nogle begreber.
F.eks. hører vi hele tiden, at det er meget betænkeligt, at EU nu skal have en valgt præsident.
EU har en præsident i dag.
På engelsk hedder formand president; der er slet ikke noget nyt i det.
Men man bruger sådan nogle begreber til at forsøge at forskrække vælgerne.
Det bruger man så til at hævde, at det er os traditionelle tilhængere, som er uærlige, når det i virkeligheden er modstanderne, der på den måde allerede har startet en meget uærlig debat.
Jeg synes, det er forstemmende, at vi allerede skal opleve det her i dag.
Men om grundtraktaten: Ja, der er vigtigt, at vi får en ny grundtraktat.
Den Europæiske Union har jo været en kæmpesucces.
Den bidrager til fred, sikkerhed og stabilitet i Europa og til økonomisk fremgang og velfærd for Europas borgere.
Men alt kan jo gøres bedre, og vi må nok sige, at traktaterne efterhånden er blevet ganske komplicerede og uigennemskuelige for folk.
EU bliver også af mange opfattet som et samarbejde, der ikke er tilstrækkelig demokratisk.
Og beslutningsprocesserne i Den Europæiske Union kunne godt gøres mere effektive og er ikke, som de fungerer i dag, tilstrækkelig åbne.
Dertil kommer så udvidelsen, som vi kan forvente i 2004 med 10 nye lande, der dramatisk vil ændre Den Europæiske Union fra 15 til 25 medlemslande, og senere kommer flere jo til.
Det vil stille endnu større krav til en struktur, der er effektiv.
Der er også mange, ikke mindst her i Danmark, der frygter, at Den Europæiske Union er sådan en glidebane, hvor der ikke er nogen ende på, hvad Den Europæiske Union skal tage sig af, og altså at der ikke er nogen begrænsninger for EU's beføjelser.
Også det stiller krav til os om, at vi får struktureret tingene og får klargjort reglerne på en bedre måde, end tilfældet er i dag.
Derfor er der brug for at få vedtaget en ny grundtraktat, der skaber en mere effektiv beslutningsproces, større åbenhed, som sikrer nærhedsprincippet bedre og ikke mindst også slår fast, som det også er tilfældet i dag, at EU altså er baseret på et såkaldt legalitetsprincip.
Vi hørte f.eks., hvordan Dansk Folkeparti har den opfattelse, at udgangspunktet ikke er en nationalstat, men når vi vedtager regler om EU's beføjelser, så tager vi udgangspunkt i EU's forfatning, og så er det EU, der afsætter rammerne for beføjelserne.
Sådan forholder det sig jo ikke.
Forholdet er netop det, at det er vigtigt, det har vi også slået fast i den nye grundtraktat, at EU kun har beføjelser, når der er hjemmel til det i EU's Traktat.
Ellers er det selvfølgelig fortsat nationalstaterne, der har beføjelserne på alle de områder, hvor de ikke udtrykkelig er tillagt EU i den nye forfatningstraktat. Så skal vi i øvrigt, samtidig med at vi gennemfører alle disse forbedringer i Traktaten, sørge for at bevare de mange værdier, der er i EU, for det er jo, som jeg sagde indledningsvis, sådan, at EU er en kæmpesucces, og derfor skal vi fastholde de resultater, der er opnået, fastholde den fornuftige balance, der er i EU mellem små og store lande, den fordeling, der er mellem EU's institutioner, når det gælder magten i EU. Jeg forstår, at min taletid er udløbet, så jeg vil slutte med at sige, at jeg håber på, at vi kan få en seriøs debat, og jeg håber, at vi kan forstå at bygge bro, i hvert fald i den forstand, at vi ikke i debatten omkring EU forsøger at mistænkeliggøre hinandens motiver, men tager en seriøs debat om, hvad EU's grundtraktat reelt skal indeholde.